ลูกค้ากิมเอ็งคืนมาร์จินพันล.
ขายหุ้นทำกำไรหลังจบข่าวดีบริษัทคุมไม่เกิน8.5พันล้าน
24 ต.ค. 2555

ขายหุ้นทำกำไรหลังจบข่าวดีบริษัทคุมไม่เกิน8.5พันล้าน
เมย์แบงก์ กิมเอ็ง โชว์ตัวเลขมาร์จินสัปดาห์ที่ผ่านมาลดลง 1,000 ล้าน เหตุลูกค้าปิดดีลขายทำกำไร คุมยอดรวมไม่เกิน 8,500 ล้าน มองเสี่ยงสูงให้กู้ในช่วงหุ้นแพง
นางบุญพร บริบูรณ์ส่งศิลป์ ประธานเจ้าหน้าที่บริหาร สายงานธุรกิจหลักทรัพย์รายย่อย บริษัทหลักทรัพย์ เมย์แบงก์ กิมเอ็ง (ประเทศไทย) หรือ MBKET เปิดเผยว่า ในช่วงสัปดาห์ที่ผ่านมา (15-19 ต.ค.) พบว่ายอดสินเชื่อเพื่อซื้อหุ้นคงค้าง (มาร์จินโลน) ของบริษัทลดลงประมาณ 1,000 ล้านบาท จากระดับ 8,000 ล้านบาท เหลือ 7,000 ล้านบาท สาเหตุเนื่องจากลูกค้าขายหุ้นทำกำไรรับรู้ข่าว (เซลออนแฟก) และนำเงินมาคืนหนี้ เพราะเป็นช่วงที่มีความชัดเจนการประมูล 3จี และธนาคารพาณิชย์รายงานผลประกอบการงวดไตรมาส 3 ปีนี้แล้ว 
อย่างไรก็ตาม บริษัทเองคงจะพยายามรักษายอดคงค้างสินเชื่อดังกล่าวให้อยู่ในระหว่าง 8,000-8,500 ล้านบาท แม้ว่าขนาดของทุนที่มีอยู่ประมาณ 4,000 ล้านบาท และบริษัทแม่พร้อมให้การสนับสนุนด้านเงินทุน สามารถปล่อยกู้ได้เต็มที่ถึงระดับ 1 หมื่นล้านบาทก็ตาม แต่เห็นว่าระดับราคาหุ้นขณะนี้มองว่าแพง ดังนั้นการปล่อยมาร์จินโลนในภาวะหุ้นแพงจะมีความเสี่ยงสูงกว่าปล่อยมาร์จินในภาวะหุ้นราคาถูก 
“มุมมองของบริษัทเห็นว่าจนถึงสิ้นปีดัชนีหุ้นเต็มที่คงไม่เกิน 1,330 จุด เพราะข่าวดีก็ออกมาหมดแล้ว ระยะนี้ภาวะหุ้นคงไม่หวือหวา คงต้องรอผลประกอบการไตรมาส 4 ของปีนี้ที่จะออกมาอีกที และสามารถดันให้ดัชนีหุ้นขึ้นไปต่อได้อีกหรือไม่” นางบุญพร กล่าว
ทางด้านมูลค่าหลักทรัพย์ตามราคาตลาดรวม (มาร์เก็ตแคป) ของตลาดหุ้นไทย ขณะนี้ 10.88 ล้านล้านบาท มองว่ามีโอกาสแตะระดับ 11 ล้านล้านบาทได้ โดยเฉพาะภายหลังตลาดหุ้นมีการเชื่อมโยงกับตลาดหุ้นสิงคโปร์และมาเลเซียตามโครงการอาเซียนลิงก์เกจ ซึ่งเป็นตลาดหุ้นที่อยู่ในความสนใจของตลาดหุ้นต่างประเทศ และเป็นจังหวะที่สภาพคล่องในระบบมีอยู่มากจากมาตรการเพิ่มปริมาณเงินรอบที่ 3 (คิวอี 3) ของสหรัฐอเมริกา